KOMMISSIONENS BESLUTNING af 21. april 1995 om tillægsgarantier med hensyn til salmonella for forsendelser til Finland og Sverige af avlsfjerkræ og daggamle kyllinger, der skal indsættes i avls- eller brugsfjerkræflokke (95/160/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/539/EØF af 15. oktober 1990 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (1), senest ændret ved akten vedrørende Østrigs, Finlands og Sveriges tiltrædelse, særlig artikel 9a, stk. 2, og

ud fra følgende betragtninger:

Kommissionen har godkendt de operationelle programmer, som Finland og Sverige har indsendt vedrørende bekæmpelse af salmonella; programmerne omfatter særforanstaltninger for avlsfjerkræ samt for daggamle kyllinger, der skal indsættes i avls- eller brugsfjerkræflokke;

der bør fastsættes garantier, der svarer til dem, som Finland og Sverige iværksætter under deres operationelle program;

tillægsgarantierne bør bl.a. være baseret på en mikrobiologisk undersøgelse af fjerkræ bestemt til Finland eller Sverige;

der bør i dette øjemed fastsættes forskellige regler for avlsfjerkræ og daggamle kyllinger;

der bør fastsættes regler for denne mikrobiologiske undersøgelse ved stikprøver ved at fastsætte prøvetagningsmetoder, antallet af prøver, der skal udtages, samt den mikrobiologiske metode, der muliggør en undersøgelse af prøverne;

disse garantier bør ikke finde anvendelse på flokke, som er underkastet et program, der anerkendes som ligestillet med det, der er iværksat af Finland eller Sverige;

Finland og Sverige, bør anvende indførelsesbetingelser for forsendelsen fra tredjelande, der er mindst lige så restriktive som de betingelser, der er fastsat i nærværende beslutning;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Avlsfjerkræ bestemt til Finland og Sverige skal underkastes en mikrobiologisk undersøgelse ved stikprøver i oprindelsesflokken.

Artikel 2

Den i artikel 1 omhandlede mikrobiologiske undersøgelse foretages efter bestemmelserne i bilag I.

Artikel 3

1. Avlsfjerkræ bestemt til Finland og Sverige skal ledsages af den erklæring, som er beskrevet i bilag II.

2. Den i stk. 1 omhandlede erklæring skal

- ledsage certifikatmodel 3 i bilag IV til direktiv 90/539/EØF eller

- indgå i det første led omhandlede certifikat.

Artikel 4

Daggamle kyllinger, der skal indsættes i avls- eller brugsfjerkræflokke, og som er bestemt til Finland og Sverige, skal hidrøre fra æg, der kommer fra avlsfjerkræ underkastet undersøgelsen i artikel 2.

Artikel 5

1. Daggamle kyllinger, der skal indsættes i avls- eller brugsfjerkræflokke, og som er bestemt til Finland og Sverige, skal ledsages af den erklæring, som er beskrevet i bilag III.

2. Den i stk. 1 omhandlede erklæring skal

- ledsage certifikatmodel 2 i bilag IV til direktiv 90/539/EØF eller

- indgå i det i første led omhandlede certifikat.

Artikel 6

De i denne beslutning omhandlede tillægsgarantier gælder ikke for flokke, som er underkastet et program, der efter proceduren i artikel 32 i direktiv 90/539/EØF er anerkendt som ligestillet med dem, der er iværksat af Finland og Sverige.

Artikel 7

Nærværende beslutning vil blive genbehandlet inden den 31. december 1996. Genbehandlingen vil blive baseret på en rapport, der er udarbejdet af Finland og Sverige på grundlag af indhøstede erfaringer og præsenteres inden den 30. september 1996.

Artikel 8

Denne beslutning er rettet til medlemsstaterne.

Udfærdiget i Bruxelles, den 21. april 1995.

På Kommissionens vegne

Franz FISCHLER

Medlem af Kommissionen

(1) EFT nr. L 303 af 31. 10. 1990, s. 6.

BILAG I

1. Generelle regler

Oprindelsesflokken skal holdes isoleret i 15 døgn.

Den mikrobiologiske undersøgelse skal omfatte samtlige salmonellaserotyper.

2. Prøvetagningsmetode og antal prøver, der skal udtages

Prøvetagningsmetoden og antallet af prøver, der skal udtages, skal svare til afsnit I, punkt A, nr. 2, litra b) og litra c), og punkt B, i bilag III til Rådets direktiv 92/117/EØF af 17. december 1992 om beskyttelsesforanstaltninger over for specifikke zoonoser og specifikke zoonotiske agenser hos dyr og i animalske produkter for at forhindre levnedsmiddelbårne infektioner og forgiftninger (1).

3. Mikrobiologisk undersøgelse af prøverne

Salmonella skal isoleres efter Den Internationale Standardiseringsorganisations standardiserede metode ISO 6579: 1993.

(1) EFT nr. L 62 af 15. 3. 1993, s. 38.

BILAG II

SUNDHEDSERKLÆRING

>START GRAFIK>

Undertegnede embedsdyrlæge bekræfter, at avlsfjerkræet med negativt resultat har været underkastet bestemmelserne i Kommissionens beslutning 95/160/EF af 21. april 1995 om tillægsgarantier med hensyn til salmonella for forsendelser til Finland og Sverige af avlsfjerkræ og daggamle kyllinger, der skal indsættes i avls- eller brugsfjerkræflokke.

Udfærdiget i , den Underskrift

Stempel

Navn (med store bogstaver)

Stilling

>SLUT GRAFIK>

BILAG III

SUNDHEDSERKLÆRING

>START GRAFIK>

Undertegnede embedsdyrlæge bekræfter, at de daggamle kyllinger, der er bestemt til at blive indsat i avls- eller brugsfjerkræflokke, hidrører fra avlsfjerkræ, som har været underkastet bestemmelserne i Kommissionens beslutning 95/160/EF af 21. april 1995 om tillægsgarantier med hensyn til salmonella for forsendelser til Finland og Sverige af avlsfjerkræ og daggamle kyllinger, der skal indsættes i avls- eller brugsfjerkræflokke.

Udfærdiget i , den Underskrift

Stempel

Navn (med store bogstaver)

Stilling

>SLUT GRAFIK>